মন্ত্রিত্বের পাশাপাশি শাজাহান খান কোন ক্ষমতাবলে বাংলাদেশ সড়ক পরিবহন ও শ্রমিক ফেডারেশনের কার্যকরী সভাপতি পদে রয়েছেন, তার ব্যাখ্যা চেয়ে তাকে লিগ্যাল নোটিশ দেওয়া হয়েছে। মন্ত্রীর পাশাপাশি এ ধরনের সংগঠনের পদে থাকা সংবিধান পরিপন্থি দাবি করে নোটিশটি পাঠিয়েছেন সুপ্রিম কোর্টের আইনজীবী মো. একলাস উদ্দিন ভূঁইয়া। নোটিশের জবাব ২৪ ঘণ্টার মধ্যে না দিলে উচ্চ আদালতে রিট করার কথা বলা হয়েছে। গতকাল বৃহস্পতিবার রেজিস্ট্রি ডাকযোগে এ নোটিশ পাঠানো হয়। নোটিশে বলা হয়, ২০১৪ সালের ৫ জানুয়ারি বিনা প্রতিদ্বন্দ্বিতায় মাদারীপুর-২ সংসদীয় আসন থেকে সংসদ সদস্য নির্বাচিত হয়েছেন আপনি। পরবর্তীতে একই বছরের ১২ জানুয়ারি নৌমন্ত্রী হিসেবে শপথ নেন। শপথ অনুযায়ী সংবিধান সংরক্ষণ, সব নাগরিকের প্রতি সমান আচরণ ও রাগ-অনুরাগ কিংবা বিরাগের বশবর্তী হয়ে কোনো কাজ না করতে আপনি বাধ্য। কিন্তু আপনি একই সঙ্গে বাংলাদেশ সড়ক পরিবহন ও শ্রমিক ফেডারেশনের কার্যকরী সভাপতি পদে রয়েছেন। যেহেতু শ্রমিক সংগঠন একটি কালেকটিভ বার্গেনিং এজেন্ট (সিবিএ), যা শ্রমিকদের স্বার্থসংশ্লিষ্ট বিষয়ে কাজ করে। রাষ্ট্রের একজন মন্ত্রী হয়েও আপনি সিবিএ’র কার্যকরী সভাপতি হিসেবে দায়িত্ব পালন করছেন, যা অসাংবিধানিক। এতে করে নৈতিকতার বিষয়টিও প্রশ্নবিদ্ধ হচ্ছে।